MAJOR งบ Q2 พลิกกำไร 131 ลบ. รับรายได้พุ่ง หลังเปิดบริการโรงหนังอีกครั้ง
MAJOR เปิดงบไตรมาส 2/65 พลิกกำไร 131 ลบ. จากปีก่อนขาดทุน 218 ลบ. รับรายได้ขายและบริการพุ่ง หลังหวนเปิดโรงหนังอีกครั้ง พร้อมรับเงินประกันไฟไหม้สาขาสุขุมวิท ส่วนงวด 6 เดือนพลิกกำไร 155 ลบ. จากปีก่อนขาดทุน 338 ลบ. 
MAJOR เปิดงบไตรมาส 2/65 พลิกกำไร 131 ลบ. จากปีก่อนขาดทุน 218 ลบ. รับรายได้ขายและบริการพุ่ง หลังหวนเปิดโรงหนังอีกครั้ง ส่วนงวด 6 เดือนพลิกกำไร 155 ลบ.
11 ส.ค. 2565

บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR รายงานผลการดำเนินงานงวดไตรมาส 2/65 สิ้นสุดวันที่ 30 มิ.ย.65 ดังนี้

โดยบริษัทฯ มีรายได้จากการขายและบริการ 1,639 ล้านบาท เปรียบเทียบกับงวดเดียวกันของปีก่อน ซึ่งเท่ากับ 437 ล้านบาท เพิ่มขึ้น 1,202 ล้านบาท คิดเป็นร้อยละ 275 ส่วนใหญ่มาจากรายได้จากภาพยนตร์ต่างประเทศที่ได้รับความนิยมสูงหลายเรื่อง อาทิ Doctor Strange: Multiverse of Madness, Jurassic World Dominion, Fantastic Beasts: The Secrets of Dumbledore, Top Gun Maverick และภาพยนตร์ ไทย เรื่อง แดงพระโขนง ประกอบกับโรงภาพยนตร์สามารถเปิดให้บริการได้ครบทุกสาขา ทำให้มีจำนวนผู้เข้าชมภาพยนตร์เพิ่มขึ้น
รวมทั้งบริษัทฯ ยังมีรายได้จากการเพิ่มช่องทางการขายป๊อบคอร์นตามช่องทางต่างๆ ในขณะที่ไตรมาส 2/64 โรงภาพยนตร์ได้ปิดดำเนินการชั่วคราวตั้งแต่วันที่ 26 เม.ย.64 ถึง 30 มิ.ย.64
นอกจากนั้นในไตรมาส 2/65 บริษัทฯ มีรายได้อื่น เท่ากับ 165 ล้านบาท เมื่อเปรียบเทียบกับงวดเดียวกันของปีก่อน ซึ่งบริษัทมีรายได้อื่นเท่ากับ 83 ล้านบาท เพิ่มขึ้น 82 ล้านบาท คิดเป็นร้อยละ 99 ส่วนใหญ่มาจากบริษัทได้รับส่วนลดค่าเช่าและบริการ และเงินประกันไฟไหม้ของสาขาสุขุมวิท